KIRJALLINEN KYSYMYS E-0804/01 esittäjä(t): Daniela Raschhofer (NI) komissiolle. Lihaluujauhon vienti ja naudanlihan tuonti.



Virallinen lehti nro 350 E , 11/12/2001 s. 0041 - 0042



KIRJALLINEN KYSYMYS E-0804/01 esittäjä(t): Daniela Raschhofer (NI) komissiolle (19. maaliskuuta 2001) Aihe: Lihaluujauhon vienti ja naudanlihan tuonti Lihaluujauhon käyttö eläinrehussa kiellettiin koko EU:ssa 1.12.2000, koska sitä pidetään mahdollisena taudinaiheuttajana. Voiko komissio kertoa: - Viedäänkö lihaluujauhoa sisältävää eläinrehua KIE-maihin? Jos viedään, mihin maihin ja kuinka paljon? - Kuinka paljon nautoja tai kuinka monta tonnia naudanlihaa KIE-maista tuodaan vuosittain EU:hun? - Kuinka paljon nautoja tai kuinka monta tonnia naudanlihaa tuodaan kuhunkin jäsenvaltioon? - Mitä mahdollisuuksia komission mukaan on kieltää lihaluujauhon vienti KIE-maihin ja lopettaa naudanlihan tuonti KIE-maista kuluttajien suojelemiseksi? Mihin toimiin komissio aikoo asiassa ryhtyä? David Byrnen komission puolesta antama vastaus (11. kesäkuuta 2001) Tarttuvia spongiformisia enkefalopatioita ja eläinperäisten proteiinien käyttöä ruokinnassa koskevista tietyistä suojatoimenpiteistä 4 päivänä joulukuuta 2000 tehdyn neuvoston päätöksen 2000/766/EY(1) voimaan tulosta alkaen on kiellettyä viedä ulkomaille lihaluujauhoa sisältäviä eläinrehuja tai käsiteltyjä eläinproteiineja, jotka on tarkoitettu ihmisravinnoksi käytettävien kotieläinten ruokintaan. Ennen tämän päätöksen voimaantuloa jäsenvaltiot ovat vieneet käsiteltyjä eläinproteiineja ja niitä sisältäviä eläinrehuja lähes kaikkiin Keski- ja Itä-Euroopan maihin (KIE). Yhteisön KIE-maihin viemien käsiteltyjen eläinproteiinien määrä voidaan selvittää tilastoista, mutta on kuitenkin vaikea arvioida tarkasti niitä sisältävien eläinrehujen vientimääriä. Tieteellinen ohjauskomitea suorittaa jatkuvasti tieteellistä riskiarviointia naudan spongiformisen enkefalopatian (BSE) riskistä, niin sanotusta maantieteellisestä BSE-riskistä, kolmansissa maissa, joten kolmansien maiden pyynnöstä käsiteltyjen eläinproteiinien vientimäärät on otettu tarkasteluun. Näiden riskiarviointien tulokset, joihin sisältyvät edellä mainitut luvut, ovat saatavissa Internetissä. Komissio lähettää suoraan parlamentin jäsenelle ja pääsihteeristölle taulukot jäsenen toisessa ja kolmannessa kysymyksessä(2) pyytämistä tiedoista. BSE:n osalta on asetettu tiettyjä ehtoja yhteisön lihaluujauhon tai käsiteltyjen eläinproteiinien viennille neuvoston päätöksessä 2000/766/EY. Päätöksen 3 artiklan mukaan jäsenvaltioita kielletään viemästä käsiteltyjä eläinproteiineja sisältäviä tuotteita, jotka on tarkoitettu ihmisravinnoksi käytettävien kotieläinten ruokintaan. Kielto ei koske maitoa eikä maitotuotteita, pinnoitukseen käytettävää ei-märehtijöiden gelatiinia, hydrolysoitua proteiinia eikä muille kuin märehtijöille tarkoitettua kalajauhoa. Jäsenvaltiot saavat viedä muuhun tarkoitukseen käytettävää käsiteltyä eläinproteiinia kolmansiin maihin, jos maiden välillä on kahdenvälinen sopimus, jossa kolmas maa sitoutuu noudattamaan loppukäyttötarkoitusta eikä vie tuotetta edelleen, jollei tuote sisälly toiseen tuotteeseen, jonka käyttötarkoitus ei ole ristiriidassa päätöksen kiellon kanssa. Kesäkuun 29 päivänä 2000 tehdyssä komission päätöksessä 2000/418/EY tarttuvien spongiformisten enkefalopatioiden vuoksi riskin aiheuttavan aineksen käytöstä ja päätöksen 94/474/EY(3) muuttamisesta säädetään, että 1. huhtikuuta 2001 alkaen yhteisöön tuotavalta naudanlihalta ja muulta lihalta vaaditaan todistus siitä, että tuotteet täyttävät riskimateriaaleja ja teurastusmenetelmiä koskevat yhteisön erityisvaatimukset. Maantieteellistä BSE-riskiä käytetään perusteena määritettäessä, mille kolmansille maille voidaan myöntää poikkeus tästä vaatimuksesta. (1) EYVL L 306, 7.12.2000. (2) Lähde: Comext, 19971999. (3) EYVL L 158, 30.6.2000.